DRAŽKOVCE. Prehliadka bola motivovaná Európskym rokom aktívneho starnutia a solidarity medzi generáciami a orientovala sa na občianske slávnosti pre deti a mládež a starších ľudí.
Zúčastnili sa na nej len dva kolektívy - z Dražkoviec a Blatnice, ktoré však svojim programom prekvapili. Dražkovce pripravili program pre svoju občianku, ktorej obecné zastupiteľstvo udelilo titul Senior roka. Po každej stránke kvalitne pripravená a zrealizovaná slávnosť dojala k slzám nielen prítomnú Máriu Jelšíkovú, ktorej bola adresovaná. Kolektív z Blatnice sa symbolicky vrátil k oslavám päťdesiateho výročia otvorenia novej základnej školy. Zaujímavý program pozostával z oficiálnych príhovorov zástupcov obce a školy, vystúpenia bývalých žiakov a tvorivého, nápaditého a bezprostredného vystúpenia detí zo základnej školy.
Porota v zložení Dušan Gallo, Anna Hlinková (členovia Ústrednej rady ZPOZ Človek – človeku v SR) a Jozef Liskaj(člen krajskej rady) v závere poukázala na celkový prínos programov z pohľadu dramaturgie, scenára, réžie a ich realizácie. Mala zároveň ťažkú úlohu vybrať jeden kolektív na celoslovenský festival programov ZPOZ, nakoniec sa priklonila ku kolektívu z Dražkoviec. Ten bude reprezentovať Žilinský kraj 4. októbra 2012 v Bratislave.